**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 15.10.2018, ora 08.00 – 16.10.2018, ora 08.00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 16.10.2018, ora 07.00**

**RÂURI**

**Debitele au fost, în general, staţionare**, exceptând cursul inferior al Mureșului și cursul superior al Prutului, unde au fost în scădere uşoară.

Debitele se situează la valori cuprinse între 30-90% din mediile multianuale lunare, mai mari (în jurul și peste normalele lunare) pe cursul mijlociu si inferior al Moldovei, cursurile superioare ale Sucevei şi Trotuşului, cursul mijlociu al Siretului şi pe unele râuri din Dobrogea și mai mici (10-30% din mediile multianuale lunare) pe râurile din bazinele hidrografice Tur, Lăpuș, Bistra, Moravița, Nera, Bârlad, Jijia şi pe unii afluenţi din bazinele superioare ale Crișului Negru (Holod, Teuz) și Argeşului (R. Doamnei, Vâlsan).

Nivelurile pe râuri la staţiile hidrometrice se situează sub **COTELE DE ATENŢIE**.

**Debitele vor fi, în general, staţionare**, exceptând cursul inferior al Mureșului, unde vor fi în scădere.

Nivelurile pe râuri la staţiile hidrometrice se vor situa sub **COTELE DE ATENŢIE**.

**DUNĂRE**

**Debitul la intrarea în ţară (secţiunea Baziaş) în intervalul 15.10 – 16.10.2018 a fost staționar, având valoarea de 2100 m3/s**, sub media multianuală a lunii octombrie (3850 m3/s).

În aval de Porţile de Fier debitele au fost în scădere pe sectorul Gruia – Galați și staționare pe sectorul Isaccea – Tulcea.

**Debitul la intrarea în ţară (secţiunea Baziaş) va fi în scădere (2050 m3/s).**

În aval de Porţile de Fier debitele vor fi în scădere pe sectorul Gruia – Galaţi și relativ staționare pe sectorul Isaccea – Tulcea.

**2.** **Situaţia meteorologică în intervalul 15.10.2018, ora 09.00 –16.10.2018, ora 06.00**

**ÎN ŢARĂ**

Vremea s-a menținut frumoasă și caldă, chiar deosebit de caldă în jumătatea de nord a țării și local în cea sudică. Cerul, mai mult senin ziua, a devenit variabil spre seară și în cea mai mare parte a nopții, în nord-estul și nordul teritoriului. Vântul a suflat slab și moderat, cu intensificări temporare în sudul Banatului și pe crestele montane înalte. Temperaturile maxime au fost cuprinse între 17 grade la Sulina și 25 de grade la Reșița, Hârșova, Sighetu Marmației, Târgu Mureș, Dumbrăveni, Caransebeș, Banloc, Râmnicu Vâlcea, Baia Mare, Bistrița, Fetești, Cernavoda, Călărași și Galați. La ora 06.00, se înregistrau valori termice cuprinse între -4 grade la Întorsura Buzăului și Miercurea Ciuc și 17 grade la Moldova Nouă și Sulina. Spre sfârșitul intervalului cu totul izolat în depresiunile din estul Transilvaniei a fost ceață și brumă.

***Observaţie:*** *de ieri dimineață de la ora 06.00 au fost în vigoare 2 atenționări cod galben pentru fenomene meteorologice periculoase imediate privind intensificările vântului, emise de SRPV Timișoara.*

**LA BUCUREŞTI**

Vremea s-a menținut frumoasă și a fost deosebit de caldă. Cerul a fost mai mult senin, iar vântul a suflat slab și moderat. Temperatura maximă a fost de 24 de grade la Filaret și de 23 de grade la Afumați și Băneasa, iar la ora 06.00 se înregistrau 3 grade la Băneasa, 6 grade la Afumați și 8 grade la Filaret.

**3. Prognoza meteorologică în intervalul 16.10.2018, ora 09.00 – 17.10.2018, ora 09.00**

**ÎN ŢARĂ**

Vremea va fi frumoasă și mai caldă decât în mod normal la această dată, chiar deosebit de caldă în jumătatea de nord a țării. Cerul va fi variabil în sud-est și mai mult senin în restul teritoriului. Vântul va sufla slab și moderat, cu unele intensificări în sudul Banatului, pe litoral și în Delta Dunării. Temperaturile maxime se vor încadra între 19 și 25 de grade, cu cele mai scăzute valori pe litoral, iar cele minime vor fi cuprinse între -3 grade în estul Transilvaniei, unde pe arii restrânse se va produce brumă și 15 grade în nordul litoralului și în Dealurile de Vest. Cu totul izolat, dimineața și noaptea, în zonele joase de relief vor fi condiții de ceață.

**LA BUCUREŞTI**

Vremea va fi frumoasă și caldă pentru această dată. Cerul va fi variabil, iar vântul va sufla slab până la moderat. Temperatura maximă se va situa în jurul valorii de 23 de grade, iar cea minimă va fi de 8...10 grade.

1. ***CALITATEA APELOR***

**2.1. Pe fluviul Dunărea**

Nu au fost semnalate evenimente deosebite.

**2.2. Pe râurile interioare**

Nu au fost semnalate evenimente deosebite.

**2.3. Pe Marea Neagră**

**A.B.A. Dobrogea-Litoral** informează că în data de 15.10.2018, la ora 14.30, un reprezentant ONG Mare Nostrum a semnalat prezenţa unui delfin eşuat pe plaja dintre Saturn şi Venus.

A fost informat, conform protocolului de colaborare, I.N.C.D.M. „Grigore Antipa”.

1. ***CALITATEA MEDIULUI***
2. **În domeniul aerului**

**A.P.M. Caraș-Severin şi G.N.M. C.J. Caraș-Severin** informează despre producerea unei poluări cu pulberi în suspensie a aerului, la data de 15.10.2018, în jurul orei 11.00, în zona localităţii Moldova Nouă, în urma antrenării în atmosferă, din cauza intensificării vântului, a particulelor de steril de pe suprafaţa iazurilor de decantare Boșneag-extindere şi Tăuşani, aflate în administrarea S.C. Moldomin S.A. Moldova Nouă.

În anumite condiţii meteo (lipsă de precipitaţii şi vânt puternic), fenomenul de antrenare a sterilului are caracter repetitiv. S.C. Moldomin S.A informează că nu are posibilităţi financiare şi tehnice pentru a contracara acest fenomen.

Reprezentanţii G.N.M. C.J. Caraş-Severin şi A.P.M. Caraș-Severin monitorizează evoluţia fenomenului.

**Agenţia Naţională pentru Protecţia Mediului** informează că, din rezultatele analizelor efectuate pentru perioada 12.10.2018-14.10.2018, în cadrul Reţelei Naţionale de Monitorizare, nu s-au constatat depăşiri ale pragurilor de alertă pentru NO2 (dioxid de azot), SO2 (dioxid de sulf), ale pragurilor de alertă și informare pentru O3 (ozon). Mediile zilnice pentru PM10 (pulberi în suspensie cu diametrul <10 microni) au fost determinate prin metoda nefelometrică. Validarea acestor valori va fi efectuată după prelucrarea datelor obţinute prin metoda gravimetrică, metoda de referinţă în conformitate cu legislaţia naţională şi europeană.

1. **În domeniul solului şi vegetaţiei**

**G.N.M. C.J. Constanţa** informează despre producerea, la data de 15.10.2018, unui incendiu de vegetație uscată, de-a lungul drumului care leagă localităţile Techirghiol şi Moviliţa, judeţul Constanţa, fiind afectată o suprafaţă de circa 400-500 mp. Incendiul a fost stins de către I.S.U. Dobrogea.

**Garda Forestieră Ploieşti** informează despre producerea unui incendiu de vegetaţie forestieră, în data de 13.10.2018, la ora 19.00, pe raza O.S. Sturzeni, în zona localităţii Ludeşti, judeţul Dâmboviţa, în fond forestier proprietate publică de stat. Incendiul a cuprins litiera pe o suprafaţă de aproximativ 0,13 ha. Cauza izbucnirii incendiului a fost propagarea focului deschis lăsat nesupravegheat. Incendiul a fost stins în aceeaşi zi, la ora 22.00.

1. **În domeniul supravegherii radioactivităţii mediului**

Menţionăm că pentru factorii de mediu urmăriţi nu s-au înregistrat depăşiri ale limitelor de avertizare/alarmare în intervalul 14.10.2018-15.10.2018 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

DIRECȚIA DE COMUNICARE ȘI RESURSE UMANE